Βασίλης Λογοθετίδης

Ο **Βασίλης Λογοθετίδης** (Μυριόφυτο Θράκης, 1898 - 20 Φεβρουαρίου 1960) ήταν ένας από τους μεγαλύτερους Έλληνες κωμικούς ηθοποιούς του θεάτρου και του κινηματογράφου. Το πραγματικό του ονοματεπώνυμο ήταν Βασίλης Ταυλαρίδης. Καθιέρωσε το επίθετο Λογοθετίδης με το ντεμπούτο του στο θέατρο το 1919.

## Βιογραφία
Γεννήθηκε από Θρακιώτες γονείς το 1898 στο Μυριόφυτο της Ανατολικής Θράκης. Έζησε τα νεανικά του χρόνια στην Κωνσταντινούπολη. Το 1915 αποφοίτησε από το Ζωγράφειο Γυμνάσιο και τον επόμενο χρόνο εμφανίσθηκε ερασιτεχνικά σε θεατρική σκηνή της Κωνσταντινούπολης κάνοντας μεγάλη εντύπωση. Το 1918 εγκαταστάθηκε στην Αθήνα και τον επόμενο χρόνο έκανε την εμφάνισή του ως επαγγελματίας πλέον ηθοποιός με τον θίασο της Μαρίκας Κοτοπούλη με τον οποίο και συνεργάσθηκε μέχρι το 1935 όταν για μία μόνο θεατρική περίοδο δημιούργησε ο ίδιος θίασο συνεταιρικά με την Αλίκη και τον Κώστα Μουσούρη.

Μετά το τέλος της περιόδου εκείνης επανήλθε στο θίασο της Κοτοπούλη παραμένοντας μέχρι το 1946. Κατά τη θερινή περίοδο του 1947 συνεργάσθηκε με την Κατερίνα Ανδρεάδη και τον χειμώνα του ίδιου έτους συγκρότησε αποκλειστικά δικό του θίασο.

Είχε συνάψει δύο γάμους. Ο πρώτος ήταν στην Κωνσταντινούπολη και η πρώτη σύζυγός του ονομαζόταν Άννα, με την οποία χώρισαν το 1922 όταν βρίσκονταν στην Αθήνα.**' Ο δεύτερος του γάμος ήταν με την Αμαλία Λογοθετίδου,**' την οποία χώρισε αργότερα. Ο Λογοθετίδης αργότερα συνήψε μακροχρόνια ερωτική σχέση με την ηθοποιό Ίλια Λιβυκού, χωρίς να αποκτήσει ποτέ απογόνους.

### Θέατρο
Στη διάρκεια της λαμπρής και πλούσιας σε επιτυχίες θεατρικής σταδιοδρομίας του έπαιξε σε περισσότερα από 200 ξένα θεατρικά έργα μεταξύ των οποίων στο *Αρσενικό και παλιά δαντέλα* του Κέσερλινγκ, στο *Έξυπνοι και κουτοί* του Γκάρσον Κάνιν, στην κωμωδία του Σαίξπηρ *[[Όπως αγαπάτε|Όπως σας αρέσει]]*, στο *[[Βολπόνε]]* του Μπεν Τζόνσον, στο *Γαμπρός του κ. Πουαριέ* του Οζιέ, στο *Κνοκ* του Ζυλ Ρομαίν κ.ά. καθώς επίσης και σε περισσότερες από 110 κωμωδίες Ελλήνων συγγραφέων (Δημήτρη Ψαθά, Αλέκου Σακελλάριου, Χρήστου Γιαννακόπουλου, Σπύρου Μελά, Γεώργιου Ρούσσου κ.ά.). Ανάμεσά τους: *Ένας ήρως με παντούφλες*, *Οι Γερμανοί ξανάρχονται*, *Ένας βλάκας και μισός*, *Ο φαταούλας* κ.ά..

### Κινηματογράφος
Ο Βασίλης Λογοθετίδης ήταν και από τους πρώτους ηθοποιούς του ελληνικού κινηματογράφου, όπου πρωτοεμφανίζεται το 1933, σε ταινίες που σχεδόν σε όλες πρωταγωνιστεί όπως *[[Κακός δρόμος]]* (1933), *[[Μαντάμ Σουσού (ταινία)|Μαντάμ Σουσού]]* (1948), *[[Οι Γερμανοί ξανάρχονται]]* (1948), *[[Ένα βότσαλο στη λίμνη (ταινία)|Ένα βότσαλο στη λίμνη]]* (1952), *[[Σάντα Τσικίτα]]* (1953), *[[Δεσποινίς ετών 39]]* (1954), *[[Ούτε γάτα, ούτε ζημιά]]* (1955), *[[Η κάλπικη λίρα]]* (1955), *[[Ο ζηλιαρόγατος]]* (1956), *[[Δελησταύρου και υιός]]* (1957) και *[[Ένας ήρως με παντούφλες]]* (1958) που ήταν και η τελευταία κινηματογραφική του παρουσία. Σε πολλές από τις ταινίες του συμπρωταγωνιστούσε η σύντροφός του, Ίλυα Λιβυκού.

## Περιοδεία-Διάκριση
Το 1957 ανέλαβε καλλιτεχνική περιοδεία στις ΗΠΑ και Καναδά, οργανωμένη από τον Θοδωρή Κρίτα, με σκοπό τη καθιέρωση συστηματικής επαφής μεταξύ των θεάτρων όλων των χωρών της γης, δίνοντας παραστάσεις σε οκτώ πόλεις των ΗΠΑ όπου και θριάμβευσε. Ο θίασος Λογοθετίδη (Ίλια Λιβυκού, Σμάρω Στεφανίδου, Βαγγέλης Πρωτοπαπάς, Βύρων Πάλλης κ.α.) ταξίδεψε με το υπερωκεάνειο «Ολυμπία», όπου ο Λογοθετίδης μάλιστα γλύστρισε και έσπασε το χέρι του, αναγκαζόμενος να κάνει όλη την περιοδεία με σπασμένο χέρι χωρίς το κοινό να αντιληφθεί τίποτε, όπως διηγείται η Σμάρω Στεφανίδου σε τηλεοπτική εκπομπή.https://archive.ert.gr/76246/  Παρουσίασαν το "Ευτυχώς τρελλάθηκα" του Γεωργίου Ρούσσου και το "Ένας βλάκας και μισός", τη μεγάλη επιτυχία της χειμερινής περιόδου 1956-57, κωμωδία του Δημήτρη Ψαθά, ο οποίος μάλιστα συνόδευσε το θίασο με την σύζυγό του, δίνοντας και δύο διαλέξεις «Περί χιούμορ» στη Νέα Υόρκη και το Σικάγο. Η περιοδεία, που κράτησε τρεις μήνες, είχε θριαμβευτική επιτυχία. Ασφυκτικά γεμάτο το 3.000 θέσεων θέατρο «Κάρνεγκι Χολ» της Νέας Υόρκης, με εξαντλημένα τα εισιτήρια πολλές μέρες πριν από την πρεμιέρα, καθώς και η εξ ίσου μεγάλη αίθουσα της «Στίβικ Όπερα» του Σικάγου, διθυραμβικές οι κριτικές των αμερικανικών εφημερίδων. Οι «New York Times» σε άρθρο τους στις 25.5.1957 αποκαλούν τον Δημήτρη Ψαθά «Noel Κoward της Ελλάδας!».https://cosmopoliti.com/diachronikos-enas-vlakas-kai-misos-toy-dimitri-psatha-apo-to-1956-sto-2023/

Κατά δε την υποδοχή του στη πόλη Πίτσμπουργκ, ο δήμαρχος της πόλης του παρέδωσε το χρυσό κλειδί της πόλης, τιμή που δεν έχει ξαναγίνει σε Έλληνα ηθοποιό. Ακριβώς σε αναγνώριση της συμβολής του αυτής για την πρόοδο της ελληνικής θεατρικής τέχνης και παρουσίας σε διεθνές κοινό, ο Βασιλιάς Παύλος του απένειμε τον Χρυσό Σταυρό του Τάγματος του Φοίνικος. Νωρίτερα (1952), είχε τιμηθεί και με το *Έπαθλο Ξενόπουλου*.

## Θάνατος
Αναφέρεται, ότι, κατά τα δύο τελευταία χρόνια της ζωής του, ο Βασίλης υπέφερε από καρδιακά προβλήματα, αρνούμενος όμως να κόψει το τσιγάρο και το ποτό ή να πάρει διακοπές από το θέατρο, όπως διηγούνται οι συνεργάτες του.https://archive.ert.gr/76246/ Εξ αιτίας της κατάστασής του, μάλιστα, αρνήθηκε να παίξει στην ταινία *[[Ο Ηλίας του 16ου (ταινία, 1959)|Ο Ηλίας του 16ου]]*, ρόλο που είχε ενσαρκώσει με τόση επιτυχία στο θέατρο, φοβούμενος πως δεν θα μπορέσει να ολοκληρώσει τα γυρίσματα.

Ο Βασίλης Λογοθετίδης πέθανε στο σπίτι του στο Παλαιό Φάληρο το Σάββατο 20 Φεβρουαρίου 1960 στις 17:45 από καρδιακή συγκοπή, σε ηλικία 62 ετών, ενώ ετοιμαζόταν να πάει στο θεάτρό του, όπου δίνονταν οι τελευταίες παραστάσεις του έργου *Η γυνή να φοβήται τον άνδρα.*  Το επόμενο προγραμματισμένο έργο για το οποίο έκανε πρόβες ήταν *Ο τελευταίος τίμιος*, των Νίκου Τσιφόρου - Πολύβιου Βασιλειάδη. Τη σκηνοθεσία ανέλαβε ο ίδιος ο Τσιφόρος και το ρόλο του Λογοθετίδη έπαιξε ο Χρήστος Ευθυμίου, ο οποίος ανέλαβε και τη διεύθυνση του θιάσου - αν και το σχήμα διαλύθηκε σύντομα.

Η είδηση του θανάτου του έγινε πρωτοσέλιδο στις εφημερίδες. Μετά από εντολή του τότε πρωθυπουργού Κωνσταντίνου Καραμανλή, η κηδεία του έγινε δημοσία δαπάνη στον Μητροπολιτικό Ναό Αθηνών, παρουσία της πολιτικής ηγεσίας και συνέρρευσε τεράστιο πλήθος 50.000 Αθηναίων. Τάφηκε στο Α' Νεκροταφείο.

Ήταν διαζευγμένος και δεν είχε απογόνους ή στενούς συγγενείς. Είναι χαρακτηριστικό ότι, ελλείψει συγγενών, τα συλλυπητήρια των παρευρισκομένων μετά τη νεκρώσιμη ακολουθία δέχονταν οι συνάδελφοί του ηθοποιοί.

Ο θάνατός του είχε σφοδρή απήχηση σ'όλους όχι μόνο γιατί χάθηκε ένας από τους μεγαλύτερους κωμικούς της γενιάς του αλλά και γιατί ο Βασίλης Λογοθετίδης ενσάρκωνε αυτόν ακριβώς τον μέσο μεταπολεμικό Νεοέλληνα μικροαστό που έβγαινε από τη μιζέρια και προχωρούσε προς μια ελπιδοφόρα ανάπτυξη. Ο "τύπος" του ενέπνευσε πολλούς συγγραφείς, το πηγαίο ταλέντο και η εύφορη φαντασία του υπήρξαν γνώμονας για νεότερους ηθοποιούς και τα έργα που πρωτοπαρουσίασε ανέδειξαν τους κωμικούς της νεότερης γενιάς. 

## Φιλμογραφία
right|frame|Ο Λογοθετίδης σε φωτογραφία του 1938

## Θεατρικές Παραστάσεις

### 1919 - 1934: Θίασος Μαρίκας Κοτοπούλη

### 1930-31 θίασος Ηνωμένων Καλλιτεχνών
(Ελένη Παπαδάκη - Νίκος Δενδραμής Βασίλης Λογοθετίδης κ.ά.)

### 1934-35 θίασος Αλίκης Θεοδωρίδη-Βασίλη Λογοθετίδη-Κώστα Μουσούρη
Από το 1929 ξεκίνησε η σταδιοδρομία του Μουσούρη ως θιασάρχη και πρωταγωνιστή με σκηνοθετικές αρμοδιότητες, όταν ίδρυσε τον θίασο Μουσούρη- Θεοδωρίδη μαζί µε την Αλίκη Θεοδωρίδη. Από τον Δεκέμβριο του 1934 έως τον Οκτώβριο του 1935 στον θίασο συνέπραξε και ο Βασίλης Λογοθετίδης. Σύμφωνα με μία πηγή *Το τζιτζίκι* παρουσιάστηκε το καλοκαίρι του 1934 οπότε δεν αποκλείεται η συνεργασία τους να ξεκίνησε μ'αυτήν την περιστασιακή συνεργασία.

Οι παραστάσεις δίνονταν, το χειμώνα, στο Θέατρο Αλίκης, πλατεία Καρύτση 6 (Εδουάρδου Λω) , ενώ το καλοκαίρι στο θερινό θέατρο Αλίκης, στην οδό Ιουλιανού.  (Φυσικά υπήρχαν και περιοδείες) Σκηνοθέτης σε όλα τα έργα ήταν ο Κώστας Μουσούρης. 

### 1935 - 1946: Θίασος Μαρίκας Κοτοπούλη

### 1947 καλοκαίρι,  θίασος Κατερίνας

### 1947-1960: Θίασος Βασίλη Λογοθετίδη
Σε όλες τις παραστάσεις είναι ο δικός του θίασος και ο ίδιος έκανε τη σκηνοθεσία.

Έπαιζαν επί το πλείστον στο θέατρο Κεντρικόν στην πλατεία Κολοκοτρώνη (σήμερα κατεδαφισμένο), αργότερα στο θέατρο Αθηνών στην οδό Γιαν Σματς (σήμερα Βουκουρεστίου) 10, ενώ το καλοκαίρι στο θέατρο Μακέδο (οδός Θεμιστοκλέους, μεταξύ Πανεπιστημίου και Γαμβέττα), αργότερα στο θέατρο Παρκ στη λεωφόρο Αλεξάνδρας. 

### Μ

#### Συμπληρωματικός κατάλογος θεατρικών παραστάσεων του Βασίλη Λογοθετίδη

Περισσότερες πληροφορίες για κάθε παράσταση εμφανίζονται ενεργοποιώντας τον σύνδεσμο που υπάρχει στο όνομα της κάθε παράστασης

## Παραπομπές


## Πηγές
* Εφημερίδα Μακεδονία, φύλλο 21ης Φεβρουαρίου 1960, σελίδα 7, Εθνική Βιβλιοθήκη της Ελλάδας
* Αφιέρωμα στο Βασίλη Λογοθετίδη του περιοδικού LIFO με μια ηχογραφημένη συνέντευξη του 1929 
* Τηλεοπτική εκπομπή της ΕΡΤ, αφιέρωμα στο Βασίλη Λογοθετίδη στη σειρά "Τ'αστέρια λάμπουν για πάντα", που προβλήθηκε το 1991. Μιλούν για το Λογοθετίδη ο Αλέκος Σακελλάριος, η Ίλια Λιβυκού, Σμάρω Στεφανίδου, Βύρων Πάλλης, Βαγγέλης Πρωτοπαππάς και Ροζίτα Σώκου. 
* Η ανεκτίμητη προσφορά του μεγαλύτερου Έλληνα κωμικού καλλιτέχνη Βασίλη Λογοθετίδη 
* ΕΛΙΑ. Ψηφιοποιημένα τεκμήρια  (όπως θεατρικά προγράμματα και δημοσιεύματα) Δυνατότητα αναζήτησης με τίτλο έργου, θίασο, θεατρική σκηνή, σκηνοθέτη κλπ.

## Εξωτερικοί Σύνδεσμοι

* Βασίλης Λογοθετίδης (φιλμογραφία) στο Filmy: Cine DataBase

Κατηγορία:Έλληνες κωμικοί
Κατηγορία:Χρυσός Σταυρός του Τάγματος του Φοίνικα
Κατηγορία:Έλληνες ηθοποιοί κινηματογράφου
Κατηγορία:Έλληνες ηθοποιοί θεάτρου
Κατηγορία:Ενταφιασμοί στο Πρώτο Νεκροταφείο Αθηνών